ส่งออกไก่ไทย อนาคตสดใส คาดเติบโต5%
ส่งออกไก่ไทยแนวโน้มดีคาดขยายตัว 4-5% รับอานิสงส์ยุโรป-เอเชียเจอพิษไข้หวัดนก
3 ก.พ. 2560

ส่งออกไก่ไทยแนวโน้มดีคาดขยายตัว 4-5% รับอานิสงส์ยุโรป-เอเชียเจอพิษไข้หวัดนก
นายอนันต์ ศิริมงคลเกษม นายกสมาคมผู้ผลิตไก่เพื่อส่งออกไทย เปิดเผยถึงสถานการณ์การส่งออกไก่ในขณะนี้ว่า มีคำสั่งซื้อเนื้อไก่และผลิตภัณฑ์ของไทยจากผู้นำเข้าหลายประเทศเพิ่มขึ้นอย่างต่อเนื่อง หลังจากที่หลายประเทศในแถบยุโรปและเอเชียต้องประสบปัญหาการระบาดของไข้หวัดนก ซึ่งส่งผลกระทบต่อการเคลื่อนย้ายสินค้าจากประเทศต้นทาง และหลายประเทศมีประกาศงดนำเข้าเนื้อไก่จากประเทศที่มีการระบาดของโรค ทำให้ประเทศที่เป็นคู่ค้าเดิมหันมานำเข้าไก่จากไทยมากขึ้น 
“จากความต้องการของตลาดญี่ปุ่นและสหภาพยุโรปที่มากขึ้น รวมถึงเกาหลีใต้และสิงคโปร์ที่เปิดตลาดนำเข้าไก่ไทยเพิ่มขึ้น นับว่าเป็นปัจจัยบวกส่งผลให้ความต้องการนำเข้าไก่จากไทยเพิ่มขึ้น โดยสมาคมคาดว่าปีนี้ไทยจะมีการเติบโตของตลาดส่งออกเนื้อไก่ที่ 4-5% สามารถส่งออกเนื้อไก่สดแช่แข็ง และผลิตภัณฑ์ไก่แปรรูปปรุงสุก ได้มากขึ้นเป็นจำนวน 7.6 แสนตัน คิดเป็นมูลค่ากว่า 9.79 หมื่นล้านบาท” นายอนันต์ กล่าว
นอกจากนี้ จากการดำเนินการอย่างเข้มแข็งของภาครัฐโดยกระทรวงเกษตรฯ ร่วมกับภาคเอกชนในอุตสาหกรรมไก่ ในการมุ่งพัฒนาคุณภาพมาตรฐานการผลิต ทั้งการเลี้ยงและการจัดการฟาร์ม ตลอดจนการตัดแต่งเนื้อและการแปรรูปไก่ ซึ่งเป็นที่่ยอมรับในระดับสากล สามารถแข่งขันในตลาดโลกได้